ໃນຕອນເຊົ້າຂອງວັນທີ 24 ມັງກອນ 2022 ສະຫາຍ ນ. ປານີ ຢາທໍ່ຕູ້, ກຳມະການກົມການເມືອງສູນກາງພັກ, ຮອງປະທານປະເທດ ແຫ່ງ ສປປ ລາວ ພ້ອມດ້ວຍຄະນະໄດ້ເດີນທາງໄປເຄື່ອນໄຫວຢ້ຽມຢາມກອງພົນທະຫານ ຮາບທີ 1 ທີ່ ເມືອງວັງວຽງ, ແຂວງວຽງຈັນ ເນື່ອງໃນໂອກາດສະເຫຼີມສະຫຼອງວັນສ້າງຕັ້ງກອງທັບປະຊາຊົນລາວ 20 ມັງກອນ ຄົບຮອບ 73 ປີ, ໂດຍການ ຕ້ອນຮັບຂອງການນໍາ ແຂວງວຽງຈັນ, ຄະນະນໍາກະຊວງປ້ອງກັນປະເທດ, ຄະນະພັກ-ຄະນະບັນຊາ, ນາຍ-ພົນທະຫານ ກອງພົນທະຫານຮາບທີ 1 ແລະ ແຂກຖືກເຊີນ.
ໃນໂອກາດນີ້, ສະຫາຍ ພັນເອກ ອຸ່ນຈັນ ແດງວັນສົມ ຫົວຫນ້າການທະຫານ ໄດ້ລາຍງາຍໂດຍຫຍໍ້ສະພາບຈຸດພິເສດ, ທີ່ຕັ້ງ, ພາລະບົດບາດ ເຊິ່ງກອງພົນທະຫານຮາບທີ 1 ໄດ້ຮັບການສ້າງຕັ້ງຂຶ້ນໃນວັນທີ 12 ກຸມພາ 1985 ທີ່ບ້ານ ໜອງທາເໜືອ, ເມືອງຈັນທະບູລີ, ນະຄອນຫລວງວຽງຈັນ ເອີ້ນວ່າກອງພົນໃຫຍ່ທະຫານຮາບທີ 1 ປະກອບມີ 4 ອົງການຄື: ຫ້ອງເສນາ, ຫ້ອງການເມືອງ, ຫ້ອງພາລາ, ຫ້ອງເຕັກນິກ; ມີ 4 ກອງພັນໃຫຍ່ຂຶ້ນກັບຄື ຈໍ 11, ຈໍ12, ຈໍ13, ຈໍ14; ມີ 6 ກອງພັນນ້ອຍເຫລົ່າລົບ ແລະ ກອງຮ້ອຍເອກະລາດ ຈໍານວນໜຶ່ງຂຶ້ນກັບ. ເຊິ່ງມີທັງຂໍ້ສະດວກ ແລະ ຂໍ້ຫຍຸ້ງຍາກໃນການປະຕິບັດວຽກງານໃນໄລຍະຜ່ານມາ.
ພ້ອມດຽວກັນນັ້ນ, ສະຫາຍ ພັນເອກ ວົງຈັນ ພັນຈັນທະມານ ຫົວໜ້າການເມືອງກອງພົນທະຫານຮາບທີ 1 ກໍໄດ້ກ່າວສະແດງຄວາມຊົມເຊີຍ ແລະ ຕ້ອນຮັບສະຫາຍຮອງປະທານປະເທດ ພ້ອມທັງລາຍງານໂດຍຫຍໍ້ກ່ຽວກັບການຈັດຕັ້ງປະຕິບັດວຽກງານໃນ1ປີຜ່ານມາ ເຊິ່ງກອງພົນທະຫານຮາບທີ1 ໄດ້ສຸມໃສ່ຈັດຕັ້ງປະຕິບັດ 4 ໜ້າທີ່ໃຫຍ່ 26 ແຜນງານ ທີ່ຄະນະພັກກະຊວງປ້ອງກັນປະເທດວາງອອກຢ່າງຕໍ່ເນື່ອງຄື: ແຜນງານເຮັດໃຫ້ສະພາບມີຄວາມສະຫງົບ; ແຜນງານປັບປຸງກຳລັງເຊັ່ນ:ວຽກງານຂະຫຍາຍພັກ, ວຽກງານພະນັກງານ, ວຽກງານຮັບປະກັນພະລາທິການແກ້ໄຂຊີວິດການເປັນຢູ່ ແລະ ເຕັກນິກ; ແຜນງານພົວພັນຮ່ວມມືກັບຕ່າງປະເທດ.
ໃນການເຄື່ອນໄຫວຢ້ຽມຢາມ ແລະ ເຮັດວຽກຢູ່ກອງພົນ ທະຫານຮາບທີ 1 ໃນຄັ້ງນີ້ ສະຫາຍ ຮອງປະທານປະເທດໄປຢ້ຽມຊົມກອງພັນປືນໃຫຍ່ 631, ກອງພັນສື່ສານ 221, ຫໍພັກ ແລະ ສວນຄົວຂອງອ້າຍເອື້ອຍນ້ອງທະຫານ ແລະ ຫ້ອງມູນເຊື້ອກອງພົນ. ຫຼັງຈາກນັ້ນ ກໍໄດ້ເຂົ້າພົບປະໂອ້ລົມຕໍ່ນາຍແລະພົນທະຫານ, ເຊິ່ງກ່ອນອື່ນໝົດສະຫາຍ ໄດ້ສະແດງຄວາມ ຍ້ອງຍໍຊົມເຊີຍຕໍ່ຜົນສໍາເລັດ ໃນການຈັດຕັ້ງປະຕິບັດໜ້າທີ່ວຽກງານຂອງ ກອງພົນທະຫານຮາບທີ 1 ໃນໄລຍະຜ່ານມາ. ອັນສຳຄັນ, ສະຫາຍໄດ້ມີຄໍາເຫັນຊີ້ນໍາຕໍ່ກອງພົນທະຫານຮາບທີ 1 ຕື່ມບາງດ້ານ ເປັນຕົ້ນ : u ເຊີດຊູສະຕິລະວັງຕົວ, ມີສະຕິໃນການປົກປັກຮັກສາແນວທາງນະໂຍບາຍຂອງພັກ-ລັດ, ປົກປັກຮັກສາໝາກຜົນຂອງການປະຕິວັດ, ປົກປັກຮັກສາລະບອບໃໝ່,ປະຊາທິປະໄຕປະຊາຊົນໄວ້ໃຫ້ໝັ້ນຄົງ; ສົມທົບແໜ້ນວຽກງານການປ້ອງກັນຊາດ-ປ້ອງກັນຄວາມສະຫງົບ ກັບການສ້າງສາພັດທະນາເສດຖະກິດ-ສັງຄົມ; v ຮັບປະກັນຄວາມຈົ່ງຮັກພັກດີຢ່າງສຸດຊຶ້ງຕໍ່ພາລະກິດຂອງພັກ ແລະ ປະເທດຊາດ; w ສືບຕໍ່ປົກປັກຮັກສາ ແລະ ເສີມຂະຫຍາຍມູນເຊື້ອອັນດີງາມຂອງກອງທັບ, ເອົາໃຈໃສ່ປັບປຸງລະບອບຄຸ້ມຄອງ-ບັນຊາ ຖືເອົາຄຸນນະພາບທາງດ້ານການເມືອງ-ແນວຄິດເປັນກົກ, ເອົາຄວາມສາມາດ ດ້ານວິຊາສະເພາະ, ຫົວຄິດປະດິດສ້າງ ແລະການຈັດ ຕັ້ງບັນຊາເປັນສິ່ງສໍາຄັນ; ຕ້ອງມີແຜນການ ແລະ ປະຕິບັດລະບອບຫັດແອບ ເພື່ອຍົກສູງຄວາມສາມາດທາງດ້ານສິລະປະຍຸດ-ຍຸດທະວິທີ, ລະດັບວິຊາສະເພາະໃຫ້ສູງຂຶ້ນ ທັງຍົກສູງສະຕິການຈັດຕັ້ງປະຕິບັດກົດໝາຍ ແລະລະບຽບວິໄນໃຫ້ເຂັ້ມງວດ; x ຕ້ອງສຸມທຸກເງື່ອນໄຂຄວາມສາມາດ ເພື່ອກ້າວໄປເຖິງການກຸ້ມຕົນເອງ ຢ່າງຮອບດ້ານ; yປະຕິບັດແນວທາງການຕ່າງປະເທດ ສັນຕິພາບ, ເອກະລາດ, ມິດຕະພາບ ແລະ ຮ່ວມມືກັບປະເທດຕ່າງໆ, ປັບປຸງ ແລະເພີ່ມທະວີການຮ່ວມມືຮອບດ້ານກັບກອງທັບເພື່ອນມິດຍຸດທະສາດ (ສສ. ຫວຽດນາມ ແລະ ສປ.ຈີນ) ແລະ ການຮ່ວມມືກັບບັນດາປະເທດສັງຄົມນິຍົມອ້າຍນ້ອງ ກໍ່ຄືເພື່ອນມິດທີ່ກ້າວໜ້າໃຫ້ດີ, ຍາດແຍ່ງການຊ່ວຍເຫຼືອຈາກສາກົນປັບປຸງກໍ່ສ້າງກອງທັບພວກເຮົາໃຫ້ກ້າວໜ້າສູ່ຄຸນນະພາບໃໝ່.
ຈາກນັ້ນ, ສະຫາຍ ຮອງປະທານປະເທດ ໄດ້ມອບເງິນ ແລະ ສະບຽງອາຫານຈຳນວນໜຶ່ງໃຫ້ກອງພົນທະຫານຮາບທີ 1 ພ້ອມທັງອວຍພອນໄຊໃຫ້ ຄະນະພັກ-ຄະນະບັນຊາ, ນາຍ ແລະ ພົນທະຫານ ໃຫ້ມີສຸຂະພາບເຂັ້ມແຂງ, ມີຄວາມຜາສຸກ, ສໍາເລັດທຸກໜ້າທີ່ ທີ່ພັກ, ລັດ ແລະ ປະຊາຊົນມອບໝາຍໃຫ້ ເພື່ອປະກອບສ່ວນອັນສຳຄັນເຂົ້າໃນການປະຕິບັດພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ໃຫ້ມີຄວາມໜັກແໜ້ນ, ເຂັ້ມແຂງ ແລະ ເຕີບໃຫຍ່ຂະຫຍາຍຕົວບໍ່ຢຸດຢັ້ງ.